# Öine linn

Kui saabub öö, näitab linn oma teistsugust palet. Igapäevasagin hääbub ja pimedusest kerkivad ööelukohad, millel on oma atmosfäär ja rütm. Ööelukohtade maailm on kirju ja mitmekesine. Linnapargid, hämarad puiesteed, uhked restoranid, keldribaarid, ööpäev läbi avatud kauplused ja jõusaalid, populaarsed ööklubid ja öötöökeskkonnad on kõik kohad, mis loovad linnale oma atmosfääri ja muudavad selle elavaks ka pärast päikeseloojangut.

Öist linna on läbi aja kogetud erinevalt ning ööaja tähendused on aja jooksul muutunud üha mitmekesisemaks. Öö on lisaks puhkamise ajale inimeste jaoks mitmekülgne tegevusväli. See võib pakkuda varjupaika, meelelahutust ja võimalust mõtiskleda. Öö võib olla töötamise ja hoolekande, vabaduse ja loovuse, aga ka ohu ja seadusest üleastumise aeg.

Eesti linnaöö ajalugu on suuresti talletamata ja uurimata. ERM kutsub jagama mineviku ja tänapäeva Eesti linnade ööelukohtadega seonduvaid lugusid, mis kirjeldavad rõõmsaid elamusi, põnevaid kohtumisi, veidraid juhtumisi, aga ka argiseid ja töiseid, hämaraid ja keerulisi kogemusi.

Lugusid ootame vabas vormis kirja panduna. Seetõttu me küsimusi ette ei anna. Palun märkige ka, kus ja millal kirjeldatavad sündmused toimusid.

Oleme väga huvitatud ka ööelukohtadega seotud fotodest, digifotodest ja esemetest.

Lisainfo:

Karin Leivategija, teadur

karin.leivategija@erm.ee, 736 3082

Tiina Tael, peaarhivaar

tiina.tael@erm.ee, 736 3062

Vastaja andmed:

Nimi (võite jääda ka anonüümseks, aga märkige sel juhul oma sugu)

Sünniaeg ja -koht

Haridus, eriala

Elukoht

E-post või telefon